**ELŐTERJESZTÉS**

**Szombathely Megyei Jogú Város Közgyűlése**

**Gazdasági és Városstratégiai Bizottság 2018. szeptember 10-i ülésére**

**Javaslat köztéri szobor elhelyezésével kapcsolatos döntés meghozatalára**

Vincenc Bullakaj szombathelyi vállalkozó azzal a szándékkal kereste meg Önkormányzatunkat, hogy Kalkuttai Teréz anya emlékére köztéri szobor kerüljön elhelyezésre a Szalézi templom előtti területen.

A Túri Török Tibor által készített plasztika költségeit, továbbá a felállításhoz kapcsolódó egyéb kiadásokat a kezdeményező fedezi.

A mintegy 134 cm magas, vegyes anyagból tervezett, „Kalkuttai Szent Teréz 1910-1997” feliratú domborművön (amely egyúttal a talapzat funkcióját is ellátja) helyezkedik el a spanyol művészkerámiából készített mellszobor.

Az alkotáshoz kapcsolódó dokumentáció és fényképanyag az előterjesztés mellékletét képezi.

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 109.§ (1) bekezdése értelmében művészeti alkotás közterületen való elhelyezéséről a település önkormányzatának képviselőtestülete dönt. A (2) bekezdés kimondja, hogy a döntéshez a műalkotás művészi értékére vonatkozóan szakvéleményt kell beszerezni.

Amennyiben a Közgyűlés támogatja a szobor elhelyezését, és a Magyar Alkotóművészeti Közhasznú Nonprofit Kft. támogató szakvéleményt ad, úgy a szobor konkrét elhelyezésére vonatkozó javaslatot a Közgyűlés soron következő rendes ülésén tárgyalja meg.

Kérem a Tisztelt Bizottságot, hogy az előterjesztést megtárgyalni és álláspontját kialakítani szíveskedjék.

**Szombathely, 2018. szeptember „ ”**

**/: Koczka Tibor :/**

**HATÁROZATI JAVASLAT**

**……../2018. (IX. 10.) GVB. sz. határozat**

1. Szombathely Megyei Jogú Város Közgyűlése Gazdasági és Városstratégiai Bizottsága a „Javaslat köztéri szobor elhelyezésével kapcsolatos dönt meghozatalára” c. előterjesztés megtárgyalta, és javasolja a Közgyűlésnek, hogy Kalkuttai Szent Teréz emlékére köztéri szobor kerüljön elhelyezésre a Szalézi templom előtti területen, azzal, hogy a beruházáshoz az Önkormányzat forrást nem biztosít.
2. A Bizottság javasolja a Közgyűlésnek, és felkéri a polgármestert, hogy a helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 109.§ (2) bekezdésében meghatározott szakvéleményt szerezze be, és támogató szakvélemény esetén, a szobor köztéren történő elhelyezésére vonatkozó javaslatát terjessze a Közgyűlés soron következő rendes ülése elé.

**Felelős:** Lendvai Ferenc, a Bizottság elnöke

Dr. Puskás Tivadar polgármester

(Dr. Bencsics Enikő, az Egészségügyi és Közszolgálati Osztály vezetője,

Lakézi Gábor, a Városüzemeltetési Osztály vezetője,

Mester Ágnes, az Egészségügyi, Kulturális és Koordinációs Iroda vezetője)

**Határidő:** azonnal (1. pont vonatkozásában)

2018. november Közgyűlés (2. pont vonatkozásában)